b'\n_START_ARTICLE_\nPlaninsko dru\xc5\xa1tvo Borovnica\n_START_PARAGRAPH_\nPlaninsko dru\xc5\xa1tvo Borovnica (PD Borovnica) je planinsko dru\xc5\xa1tvo, ustanovljeno 28. januarja 1975 v Borovnici._NEWLINE_Planinsko dru\xc5\xa1tvo Borovnica je nosilec stoletne planinske tradicije v borovni\xc5\xa1ki dolini, ki je svojo prvo formalno obliko dobilo 4. marca 1928 kot Notranjska podru\xc5\xbenica Slovenskega planinskega dru\xc5\xa1tva (SPD) v Borovnici. Podru\xc5\xbenico, ki je poleg Borovnice pokrivala \xc5\xa1e Logatec, Rakek, Cerknico, Begunje, Sv. Vid, Rakitno in Preserje ter je na vrhuncu, leta 1929, \xc5\xa1tela kar 96 \xc4\x8dlanov, so leta 1934 zaradi premajhnega \xc5\xa1tevila \xc4\x8dlanov likvidirali._NEWLINE_Glavni namen in naloge Planinskega dru\xc5\xa1tva Borovnica so predvsem vodni\xc5\xa1tvo, podajanje planinskih in alpinisti\xc4\x8dnih ve\xc5\xa1\xc4\x8din mlaj\xc5\xa1im ter vzdr\xc5\xbeevanje planinske, rekreativne in turisti\xc4\x8dne infrastrukture v ob\xc4\x8dini Borovnica.\n_START_SECTION_\nDelo dru\xc5\xa1tva\n_START_PARAGRAPH_\nVodni\xc5\xa1ko - izletni\xc5\xa1ki odsek, ki skrbi za pohode in izlete, je v letu 2010 pri\xc4\x8del z organizacijo vsakoletnega pohoda "Po poti dr. J. C. Oblaka": Borovnica - soteska Pekel - Pade\xc5\xbe - Pokoji\xc5\xa1\xc4\x8de - Borovnica. Pohod se prireja vsako leto v juniju._NEWLINE_Dru\xc5\xa1tvo poleg tega vsako leto organizira ve\xc4\x8d izletov la\xc5\xbeje in te\xc5\xbeje zahtevnosti._NEWLINE_Dru\xc5\xa1tvo prav tako vzdr\xc5\xbeuje planinske in rekreativne poti v ob\xc4\x8dini, \xc5\xa1e posebej skozi sotesko Pekel pri Borovnici. Obenem pa skrbi za kolesarske in pe\xc5\xa1poti ter turisti\xc4\x8dne in kulturne znamenitosti v ob\xc4\x8dini.\n_START_SECTION_\nPlaninske poti, ki jih vzdr\xc5\xbeujejo markacisti PD Borovnica\n_START_PARAGRAPH_\nMarkacijski odsek vzdr\xc5\xbeuje planinske poti skozi Pekel pri Borovnici, iz Borovnice na Pokoji\xc5\xa1\xc4\x8de ter Borovnice na Rakitno ter odsek evropske pe\xc5\xa1poti E-7 Vrhnika-Borovnica/Pokoji\xc5\xa1\xc4\x8de-Cerknica.'